b'\n_START_ARTICLE_\nMadame du Barry\n_START_SECTION_\nPrimii ani\n_START_PARAGRAPH_\nJeanne B\xc3\xa9cu s-a n\xc4\x83scut la Vaucouleurs din regiunea Lorena (Fran\xc8\x9ba), fiind fiica nelegitim\xc4\x83 a Annei B\xc3\xa9cu, o femeie de o frumuse\xc8\x9be ispititoare, care era croitoreas\xc4\x83. Este posibil ca tat\xc4\x83l lui Jeanne s\xc4\x83 fi fost Jean Baptiste Gormand de Vaubernier, un c\xc4\x83lug\xc4\x83r cunoscut sub numele de "Fratele Angel". \xc3\x8en copil\xc4\x83rie, unul dintre iubi\xc8\x9bii mamei sale, domnul Billard-Dumonceaux, tat\xc4\x83l fratelui lui Jeanne, Claude (care a murit la v\xc3\xa2rsta de 10 luni), le-a luat at\xc3\xa2t pe Anne, c\xc3\xa2t \xc8\x99i pe Jeanne (pe atunci \xc3\xaen v\xc3\xa2rst\xc4\x83 de trei ani) de la Vaucouleurs la Paris, unde a angajat-o pe Anne ca buc\xc4\x83t\xc4\x83reas\xc4\x83._NEWLINE_Mica Jeanette a fost pl\xc4\x83cut\xc4\x83 de metresa italian\xc4\x83 a lui Dumonceaux, Francesca, care a r\xc4\x83sf\xc4\x83\xc8\x9bat-o \xc3\xaen lux. \xc3\x8en timp, Dumonceaux a luat decizia de a finan\xc8\x9ba educa\xc8\x9bia Jeannei la M\xc4\x83n\xc4\x83stirea Saint-Aure. La v\xc3\xa2rsta de cincisprezece ani, Jeanne a p\xc4\x83r\xc4\x83sit m\xc4\x83n\xc4\x83stirea, iar primul ei serviciu a fost cel de asistent\xc4\x83 al unui t\xc3\xa2n\xc4\x83r coafor pe nume Lametz, apoi dam\xc4\x83 de companie pentru o doamn\xc4\x83 \xc3\xaen v\xc3\xa2rst\xc4\x83, Doamna de la Garde \xc8\x99i mai t\xc3\xa2rziu asistent\xc4\x83 de modist\xc4\x83 \xc3\xaentr-un magazin de articole de galanterie numit \'\xc3\x80 la Toilette\', de\xc8\x9binut de un anumit domn Labille, cu fiica c\xc4\x83ruia, viitoarea pictori\xc8\x9b\xc4\x83 Ad\xc3\xa9la\xc3\xafde Labille-Guiard, Jeanne a devenit bun\xc4\x83 prieten\xc4\x83. Frumuse\xc8\x9bea Jeannei a atras aten\xc8\x9bia lui Jean-Baptiste du Barry, un proxenet de \xc3\xaenalt\xc4\x83 clas\xc4\x83, proprietar de cazinou \xc3\xaen anul 1763, c\xc3\xa2nd Jeanne era animatoare la un bordel-cazinou de\xc8\x9binut de Madame Quisnoy._NEWLINE_Jeanne s-a prezentat sub numele Jeanne Vaubernier. Jean-Baptiste \xc8\x99i Jeanne au devenit iubi\xc8\x9bi \xc8\x99i a ajutat-o \xc3\xaen cariera de curtezan\xc4\x83 \xc3\xaen cele mai \xc3\xaenalte cercuri ale societ\xc4\x83\xc8\x9bii pariziene.\n_START_SECTION_\nMetres\xc4\x83 a regelui Ludovic al XV-lea\n_START_PARAGRAPH_\nSub numele de Domni\xc8\x99oara Lange a devenit imediat o senza\xc8\x9bie la Paris. Elegantul duce de Richelieu, Louis Fran\xc3\xa7ois Armand du Plessis, a devenit unul din clien\xc8\x9bii ei fideli. Regele Ludovic al XV-lea a \xc3\xaent\xc3\xa2lnit-o \xc3\xaen 1768 prin intermediul lui Lebel, primul valet de camer\xc4\x83 al regelui. Jeanne nu se putea califica drept amant\xc4\x83 regal\xc4\x83 oficial\xc4\x83 dec\xc3\xa2t dac\xc4\x83 avea un titlu; acest lucru s-a rezolvat prin c\xc4\x83s\xc4\x83toria cu fratele lui du Barry, contele Guillaume du Barry, la 1 septembrie 1768._NEWLINE_Pentru moment, Jeanne a fost instalat\xc4\x83 \xc3\xaen fostele camere ale lui Lebel. Ea a tr\xc4\x83it o via\xc8\x9b\xc4\x83 singuratic\xc4\x83, nu putea fi v\xc4\x83zut\xc4\x83 cu regele, deoarece nu avusese loc prezentarea oficial\xc4\x83 la Curte. Finan\xc8\x9batoarea ei oficial\xc4\x83, Madame de B\xc3\xa9arn, a prezentat-o Cur\xc8\x9bii de la Versailles la 22 aprilie 1769. Jeanne a purtat o rochie din brocart cu arcuri laterale enorme, rochie comandat\xc4\x83 special de Richelieu \xc8\x99i bijuterii trimise de rege cu o noapte \xc3\xaenainte._NEWLINE_Jeanne a avut un triumf extraordinar. Purta acum rochii extravagante at\xc3\xa2t ca propor\xc8\x9bii, c\xc3\xa2t \xc8\x99i ca pre\xc8\x9buri, costisitoare pentru trezorerie. Cu diamante care \xc3\xaei acopereau g\xc3\xa2tul delicat \xc8\x99i \xc3\xaei \xc3\xaempodobeau urechile, ea era acum metresa declarat\xc4\x83 (ma\xc3\xaetresse d\xc3\xa9clar\xc3\xa9e) a regelui. Datorit\xc4\x83 noii ei pozi\xc8\x9bii la Curte, \xc8\x99i-a f\xc4\x83cut at\xc3\xa2t prieteni \xc8\x99i c\xc3\xa2t \xc8\x99i du\xc8\x99mani. Rivala ei a fost Contesa B\xc3\xa9atrix de Grammont, sora lui Choiseul, care zadarnic a \xc3\xaencercat s\xc4\x83 ob\xc8\x9bin\xc4\x83 locul Marchizei de Pompadour._NEWLINE_Jeanne s-a obi\xc8\x99nuit repede s\xc4\x83 tr\xc4\x83iasc\xc4\x83 \xc3\xaen lux. Ea a primit de la rege un b\xc4\x83iat bengalez, Zamor, pe care l-a \xc3\xaembr\xc4\x83cat \xc3\xaen haine elegant pentru a-l scoate \xc3\xaen eviden\xc8\x9b\xc4\x83. \xc3\x8en conformitate cu Stanley Loomis, biograful \xe2\x80\x98Du Barry\xe2\x80\x99, rutina zilnic\xc4\x83 a Jeannei \xc3\xaencepea la orele 9, c\xc3\xa2nd Zamor \xc3\xaei aducea cea\xc8\x99ca cu ciocolat\xc4\x83. Mai t\xc3\xa2rziu, ea era \xc3\xaembr\xc4\x83cat\xc4\x83 \xc3\xaentr-o rochie fin\xc4\x83 \xc8\x99i \xc3\xaempodobit\xc4\x83 cu bijuterii. Apoi, coaforul Nokelle pentru ocazii speciale, sau Berline pentru rutina de fiecare zi, veneau s\xc4\x83-i coafeze p\xc4\x83rul \xc3\xaen pulberi \xc8\x99i bucle. Dup\xc4\x83 ce era gata, ea \xc3\xae\xc8\x99i primea prietenii, croitoresele, bijutierii \xc8\x99i arti\xc8\x99tii care sperau c\xc4\x83 ea va fi interesat\xc4\x83 s\xc4\x83 cumpere ceva din ofertele lor. Era extravagant\xc4\x83 \xc3\xaens\xc4\x83 avea inima bun\xc4\x83. C\xc3\xa2nd Contele \xc8\x99i Contesa de Lousene au fost evacua\xc8\x9bi cu for\xc8\x9ba de la castelul lor din cauza unor datorii grele, ei au fost condamna\xc8\x9bi la decapitare, deoarece contesa a \xc3\xaempu\xc8\x99cat mortal un executor judec\xc4\x83toresc \xc8\x99i un ofi\xc8\x9ber de poli\xc8\x9bie . Spre norocul lor, erau prieteni buni cu Doamna de B\xc3\xa9arn, care i-a spus Jeannei situa\xc8\x9bia lor. De\xc8\x99i avertizat\xc4\x83 de Richelieu de posibilul e\xc8\x99ec, ea a cerut regelui s\xc4\x83-i ierte, refuz\xc3\xa2nd s\xc4\x83 se ridice din pozi\xc8\x9bia ei \xc3\xaengenuncheat\xc4\x83 dac\xc4\x83 acesta nu accept\xc4\x83 cererea ei. Ludovic al XV-lea a fost uimit \xc8\x99i i-a spus: "Doamn\xc4\x83, eu sunt \xc3\xaenc\xc3\xa2ntat de faptul c\xc4\x83 prima favoare pe care o cere\xc8\x9bi de la mine este un act de mil\xc4\x83!"._NEWLINE_Spre deosebire de predecesoarea sa, Madame de Pompadour, care nu era interesat\xc4\x83 de politic\xc4\x83, prefer\xc3\xa2nd s\xc4\x83-\xc8\x99i petreac\xc4\x83 timpul f\xc4\x83c\xc3\xa2ndu-\xc8\x99i haine noi \xc8\x99i comand\xc3\xa2ndu-\xc8\x99i bijuterii, Jeanne era de partea fac\xc8\x9biunii care l-a dat jos pe ducele de Choiseul, ministrul afacerilor externe. Regele a mers at\xc3\xa2t de departe \xc3\xaenc\xc3\xa2t i-a permis s\xc4\x83 participe la \xc8\x99edin\xc8\x9bele Consiliului de Stat._NEWLINE_\xc3\x8en timp ce Jeanne era cunoscut\xc4\x83 pentru caracterul ei bun \xc8\x99i pentru sprijinul acordat arti\xc8\x99tilor, a devenit tot mai nepopular\xc4\x83 din cauza extravagan\xc8\x9bei financiare a regelui fa\xc8\x9b\xc4\x83 de ea. Rela\xc8\x9bia ei cu Maria Antoaneta, care s-a c\xc4\x83s\xc4\x83torit cu Delfinul Fran\xc8\x9bei, a fost polemic\xc4\x83. Maria Antoaneta l-a sprijinit pe Choiseul ca adept al alian\xc8\x9bei cu Austria \xc8\x99i a sfidat, de asemenea, protocolul de la Curte prin refuzul de a vorbi cu Doamna du Barry. Furioas\xc4\x83, Doamna du Barry s-a pl\xc3\xa2ns regelui. \xc3\x8en cele din urm\xc4\x83, \xc3\xaen timpul unui bal \xc3\xaen ziua de Anul Nou 1772, Maria Antoaneta a vorbit cu ea, spun\xc3\xa2nd, "Sunt mul\xc8\x9bi oameni ast\xc4\x83zi la Versailles"._NEWLINE_\xc3\x8en timp, regele a \xc3\xaenceput s\xc4\x83 se g\xc3\xa2ndeasc\xc4\x83 \xc3\xaen mod constant la moarte \xc8\x99i poc\xc4\x83in\xc8\x9b\xc4\x83, \xc8\x99i chiar s\xc4\x83 lipseasc\xc4\x83 de la "\xc3\xaent\xc3\xa2lnirile" din budoarul Jeannei. \xc3\x8en timp ce st\xc4\x83tea cu ea la Micul Trianon, Ludovic a sim\xc8\x9bit primele simptome de variol\xc4\x83. A fost adus la palat \xc3\xaen timpul nop\xc8\x9bii, iar cele trei fiice \xc8\x99i Doamna du Barry au r\xc4\x83mas al\xc4\x83turi de el. La 4 mai 1774, regele i-a sugerat Jeannei s\xc4\x83 p\xc4\x83r\xc4\x83seasc\xc4\x83 Versailles at\xc3\xa2t pentru a o proteja de infec\xc8\x9bie, c\xc3\xa2t \xc8\x99i pentru a se preg\xc4\x83ti pentru spovedanie. Madame du Barry s-a retras la mo\xc8\x99ia sa de l\xc3\xa2ng\xc4\x83 Rueil._NEWLINE__NEWLINE_Dup\xc4\x83 moartea lui Ludovic al XV-lea, a fost exilat\xc4\x83 la biserica Pont-aux-Dames l\xc3\xa2ng\xc4\x83 Meaux-en-Brie.\n_START_SECTION_\nVia\xc8\x9ba dup\xc4\x83 Ludovic al XV-lea\n_START_PARAGRAPH_\nDoi ani mai t\xc3\xa2rziu, s-a mutat la Castelul Louveciennes. Anul urm\xc4\x83tor, a avut o rela\xc8\x9bie cu Louis Hercule Timolon de Coss\xc3\xa9, Duce de Brissac. Mai t\xc3\xa2rziu s-a \xc3\xaendr\xc4\x83gostit de Henry Seymour, pe care l-a \xc3\xaent\xc3\xa2lnit c\xc3\xa2nd el s-a mutat \xc3\xaempreun\xc4\x83 cu familia lui \xc3\xaen vecin\xc4\x83tatea Castelului. \xc3\x8en timp, Seymour s-a s\xc4\x83turat de aventura lui secret\xc4\x83 \xc8\x99i i-a trimis o pictur\xc4\x83 Jeannei cu cuvintele \xe2\x80\x9elas\xc4\x83-m\xc4\x83 \xc3\xaen pace\xe2\x80\x9d scrise \xc3\xaen englez\xc4\x83 \xc3\xaen partea de jos a p\xc3\xa2nzei. Ducele de Brissac s-a dovedit mai credincios \xc8\x99i a p\xc4\x83strat-o pe Jeanne \xc3\xaen inim\xc4\x83 de\xc8\x99i era gelos pe aventura cu Seymour._NEWLINE_Din p\xc4\x83cate, Revolu\xc8\x9bia francez\xc4\x83 a adus nenorocire pentru cei doi. Brissac a fost capturat \xc3\xaen timp ce vizita Parisul \xc8\x99i a fost sacrificat de mul\xc8\x9bime. T\xc3\xa2rziu \xc3\xaen noapte, Jeanne auzit sunetul mul\xc8\x9bimii care se apropia de castel \xc8\x99i prin fereastra deschis\xc4\x83 prin care se uita, cineva a aruncat o c\xc3\xa2rp\xc4\x83 p\xc4\x83tat\xc4\x83 de s\xc3\xa2nge. Spre oroarea ei, \xc3\xaenauntru era capul lui Brissac, la vederea c\xc4\x83ruia a le\xc8\x99inat._NEWLINE_\xc3\x8en 1792 a fost suspectat\xc4\x83 c\xc4\x83 a ajutat financiar \xc3\xa9migr\xc3\xa9s (loaiali ai vechiului regim) care au fugit de Revolu\xc8\x9bia francez\xc4\x83. Zamor, \xc3\xaempreun\xc4\x83 cu un alt membru al suitei du Barry s-au al\xc4\x83turat clubului iacobin. El a devenit un adept al revolu\xc8\x9bionarului Grieve \xc8\x99i apoi un lucr\xc4\x83tor \xc3\xaen cadrul Comitetului de Siguran\xc8\x9b\xc4\x83 Public\xc4\x83. Du Barry a aflat \xc8\x99i l-a interogat pe Zamor despre leg\xc4\x83tura cu Grieve. A primit trei zile de preaviz s\xc4\x83 plece din serviciul ei. Zamor a f\xc4\x83cut acest lucru f\xc4\x83r\xc4\x83 s\xc4\x83 ezite \xc8\x99i \xc8\x99i-a enun\xc8\x9bat st\xc4\x83p\xc3\xa2na Comitetului. \xc3\x8en anul urm\xc4\x83tor a fost arestat\xc4\x83. M\xc4\x83rturia lui Zamor din timpul procesului a trimis-o pe contes\xc4\x83 la ghilotin\xc4\x83, \xc3\xaempreun\xc4\x83 cu mul\xc8\x9bi al\xc8\x9bii. Tribunalul Revolu\xc8\x9bionar din Paris a acuzat-o de tr\xc4\x83dare \xc8\x99i a condamnat-o la moarte. La 8 decembrie 1793, Madame du Barry a fost decapitat\xc4\x83 prin ghilotinare \xc3\xaen Pia\xc8\x9ba Revolu\xc8\x9biei (\xc3\xaen zilele noastre, Place de la Concorde)._NEWLINE_Pe drum spre ghilotin\xc4\x83, s-a pr\xc4\x83bu\xc8\x99it \xc8\x99i a strigat "\xc3\x8emi faci r\xc4\x83u! De ce?!" \xc3\x8engrozit\xc4\x83, ea a cerut mul\xc8\x9bimii indiferente mil\xc4\x83 \xc8\x99i ajutor. Ultimele ei cuvinte c\xc4\x83tre c\xc4\x83l\xc4\x83u au fost: "\xc3\x8enc\xc4\x83 o clip\xc4\x83, domnule c\xc4\x83l\xc4\x83u, te implor!". _NEWLINE_De\xc8\x99i mo\xc8\x99iile ei franceze au ajuns la Tribunalul din Paris, ea reu\xc8\x99it s\xc4\x83 scoat\xc4\x83 bijuteriile din Fran\xc8\x9ba \xc3\xaen Anglia unde au fost v\xc3\xa2ndute la licita\xc8\x9bia Christie de la Londra \xc3\xaen 1795.'